Tidligere E-sjef Kjell Grandhagen er død
Grandhagen sovnet inn på Akershus universitetssykehus natt til fredag. Det meldes på hans egen åpne side på Facebook. «Kjære alle sammen. Det er med sorg vi må meddele for dere at Kjell Grandhagen er død. Han sovnet stille inn på Akershus universitetssykehus klokken 02:35 natt til fredag 3. mai».Etter at Grandhagen gikk av som etterretningssjef i 2016 ble han en svært profilert forsvarskommentator. Grandhagen advarte i desember 2016 mot Russlands president Vladimir Putins forsøk på strekke ut en hånd til USAs påtroppende president Donald Trump, og hans ønske om et tettere samarbeid også med andre land. «Putins visjon er et Russland med ambisjoner om å være en global stormakt, klar til å fylle de vakuum USA og EU kan komme til å etterlate i årene som kommer. Landets svake ressursbase gjør dette til en ambisjon om å bokse langt over sin vektklasse. Slikt kommer det sjelden noe godt ut av. Russland fortsetter å representere en betydelig langsiktig utfordring både globalt og for oss som liten nabo», skrev han på sin Facebook-side, følge VG. Grandhagens advarsel har vist seg å holde stikk. Etter det mislykkede toppmøtet mellom Putin og Trump i juli i fjor, er nå forholdet mellom de to supermaktene nå iskaldt. Den tidligere etterretningssjefen gikk også ut i august 2018 og kritiserte daværende fiskeriminister Per Sandberg, som han mente hadde vært «naiv og utvist usedvanlig dårlig dømmekraft» ved reisen sin til Iran. – Iran er et av tre land som regnes som en sikkerhetstrussel, både av PST og e-tjenesten. Iranske myndigheter har visst at han skulle dit, og etterretningen der er veldig avansert. Jeg vil forutsette at mobilen hans er blitt hacket, sa han til NRK.
Generalløytnant og tidligere etterretningssjef Kjell Grandhagen er død. Han ble 64 år gammel.